1. Il-Partit Nazzjonalista jista', għad-differenza ta' partiti oħra, jiftaħar li tul iż-żmien li ilu fil-Gvern, ikkonsidra dejjem b'saħħa l-familja. Ma kkunsidrahiex b'veduti magħluqa, imma miftuħa. L-għajnuna, l-opportunitajiet li huwa ħoloq f'dawn l-aħħar ħamsa u għoxrin sena biddlu ta' taħt fuq dak kollu li kellna. M'għalaqniex ruħna għal realtajiet ġodda, għal sitwazzjonijiet li żviluppaw. Ma abbandunajniex u ntlaqna iżda bqajna rridu nassistu u nkabbru. Illum il-familja, f'din is-soċjetà, baqgħet ċentrali għall-politika nazzjonali tagħna. Baqgħet waħda li rridu narawha tavvanza u tikber f'kull qies. 2. Il-prinċipji demokratiċi nsara żammewna nsostnu u nħaddmu politika li permezz tagħha nagħtu opportunitajiet, mekkaniżmi li permezz tagħhom il-membri tas-soċjetà jikbru. Ħadna ħsieb li ma nħallux is-soċjetà tiġi mċekkna. Min huwa minn taħt ħadna ħsieb indaħħlulu kemm nistgħu toroq li bihom mhux jinżel 'l isfel, iżda jitla' 'l fuq. Ma qbilniex ma' dawk li jridu jżidu t-taxxi, bħalma s-soċjalisti kontinwament iridu jagħmlu kullimkien fl-Ewropa. Tul dawn is-snin, anzi, naqqasna kontinwament it-taxxa fuq id-dħul u fl-istess ħin daħħalna mekkaniżmi ta' assistenza, ta' ġustizzja soċjali għal min isib ruħu f'sitwazzjonijiet sfortunati. Il-mard, it-traġedji jistgħu jiġu fuq kull persuna u ħadna ħsieb li s-soċjetà tkun hemm għal min iġarrabhom. 3. Iva, waqt li soċjetajiet oħra għamlu prezz fuq is-saħħa, pajjiżna baqa' jassigura li kull membru tas-soċjetà, ġej minn fejn hu ġej, minn liema klassi soċjali, ekonomika jew legali, ikollu s-servizz tas-saħħa kollu mingħajr ħlas. Waqt li ħaddieħor irid imaqdar dan kollu, il-poplu jibqa' jagħraf li s-servizz li għandna huwa uniku. Kull familja taf li llum jew għada, xi ħadd viċin tagħha jew xi ħadd minnha stess ser isib ruħu fil-bżonn li jmur l-Isptar Mater Dei. Dik hija r-realtà u dan il-partit ħa ħsieb li saħħet kull membru tas-soċjetà tkun, kemm jista' jkun, assigurata. Ma ġibniex u m'għamilniex distinzjoni, imma rajna li ngħollu lil kull persuna 'l fuq fuq l-istess livell. Mhux dawk li għandhom il-mezzi jingħataw kura u dawk li m'għandhomx jiġu traskurati jew abbandunati. 4. Ħadna ħsieb ukoll nagħtu l-opportunità lil kull membru tas-soċjetà li javvanza ekonomikament. Progress ekonomiku fir-rispett tal-liġi u d-dinjità umana f'żewġ direzzjonijiet. L-ewwel, dak tax-xogħol. Dawk li jgħixu f'din il-gżira jgħarfu li b'dan il-Partit Nazzjonalista fil-Gvern, ix-xogħol ma naqasx, bħalma ma naqasx it-taħriġ, l-avvanz, l-edukazzjoni mill-ġdid għal min irid jibdel il-linja biex jaqla' iktar u jkun iktar kuntent f'xogħlu. It-tieni, fil-ftuħ u assistenza għal min irid jimxi għal rasu u jiftaħ negozju ġdid jew jibdel dak li għandu jew xtara. It-talent ta' min kapaċi joħlom u jieħu riskji kummerċjali, minflok żammejnih lura ħadna ħsieb ngħinuh biex jitkabbar. Ferm iktar familji ħadu benefiċċju mid-diversi skemi li ġew preparati u mogħtija. Ferm iktar familji kibru ekonomikament, soċjalment u huma kapaċi jieħdu deċiżjonijiet aqwa għalihom infushom. 5. L-istat demokratiku u Ewropew ta' dawn il-gżejjer mhux qiegħed hemm biex iżomm lura lin-nies, lanqas biex jindaħal fejn ma jesgħux, imma sabiex jassisti u jkabbar. Fl-istess ħin, iħares lejh innifsu bħala difensur ta' dawk li għandhom bżonn. Iħares li jiddefendi lil dawk li huma minn taħt, lil dawk kollha li b'xi mod huma żvantaġġati jew vulnerabbli. Aħna dejjem konna u nibqgħu kontra kull forma ta' tirannija, leġislazzjoni żejda u nuqqas ta' tħaddim ġust u ekwu tal-ġid tas-soċjetà. Il-pajjiż kiber u ser ikompli jikber għax fi ħdan dan il-Partit Nazzjonalista għad hemm bnedmin li huma f'pożizzjoni jifhmu dak li huwa għaddej u jressqu proposti li jwettqu s-sewwa. 6. Is-soċjetà għandha l-arloġġ tagħha, il-partit għandu tiegħu. Xi wħud jaħsbu li hemm bżonn li jkunu kordinati bil-preċiż. Oħrajn, bħali, jaħsbu li dak tal-partit għandu dejjem ikun iktar avvanzat minn dak tas-soċjetà. Partit għandu d-dmir li jmexxi 'l quddiem. Imexxi mhux billi jitkaxkar minn oħrajn fuq dak li, f'mument jew ieħor, b'reazzjoni jaħseb li għandu jwettaq iżda billi jkollu viżjoni u ankri tal-valuri tiegħu. Is-soċjetà tagħna mxiet 'il quddiem u kienet kapaċi twettaq proprju għax għandha partit li l-ideat tiegħu huma ċari, li jħares 'il quddiem, li jagħti mhux fl-arja imma b'mod konkret opportunitajiet ġodda, li jħares lejn il-familja bħala ċ-ċentru ta' ħidmietu. Partit li fih is-sewwa jirbaħ.
Il-familja tibqa' ċ-ċentru tagħna